SKRIFTLIG FORESPØRGSEL E-0870/01

af Laura González Álvarez (GUE/NGL) til Kommissionen

(22. marts 2001)

Om: Affald fra et skiferbrud i San Pedro de Trones i provinsen Léon i Spanien

I landsbyen San Pedro de Trones, der hører under kommunen Puente de Domingo Flórez i provinsen Léon i Spanien, ligger der to store affaldspladser med slagger fra de skiferbrud, der tilhører virksomhederne PIFORSA og PILESA. Den første losseplads breder sig 800 meter op ad bjergsiden og oven over byen og i en afstand af kun 80 meter fra beboelserne. Den er fyldt med kløfter, og der er fare for, at boligerne udsættes for skred og sammenstyrtninger. Den anden losseplads, der ligger umiddelbart oven over et tilstødende beboelsesområde, kan falde sammen fra det ene øjeblik til det andet. Disse to affaldspladser udgør en alvorlig fare for beboerne, og for to år siden lovede lokalregeringen i Castilla y Léon at iværksætte foranstaltninger med henblik på at udbedre situationen og begrænse disse lossepladsers indvirkning samt at udarbejde en forvaltningsplan for skiferbrud i området.

Hvilke foranstaltninger har Kommissionen til hensigt at iværksætte med henblik på at sikre gennemførelsen af direktiv 85/337/EØF(1) om indvirkninger på miljøet samt direktiv 90/313/EØF(2) om fri adgang til miljøoplysninger?

(1) EFT L 175 af 5.7.1985, s. 40.

(2) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(15. maj 2001)

Kommissionen har kendskab til de forhold, som det ærede medlem omtaler.

På grundlag af oplysninger fra det ærede medlem i dennes skriftlige forespørgsel E-252/99(1), som beklagede eksistensen af meget høje, ikke godkendte skiferslaggebjerge i San Pedro de Trones, har Kommissionen indledt en undersøgelse på eget initiativ og kontaktet de spanske myndigheder og bedt om deres kommentarer til situationen.

De spanske myndigheder har meddelt Kommissionen, at alle skiferbrud i San Pedro de Trones har en miljøforbedringsplan, som de ansvarlige miljømyndigheder har godkendt. Myndighederne har også sendt Kommissionen en kopi af tilladelserne til skiferbruddene.

Hvad angår Pisaforsa-skiferbruddet, der omtales i den skriftlige forespørgsel, og som ifølge de oplysninger og kort, der er sendt til Kommissionen, ligger 683 meter fra den nærmeste beboelse, har de spanske myndigheder meddelt, at det har den nødvendige tilladelse.

De spanske myndigheder har ligeledes meddelt Kommissionen, at der, efter at der opstod kløfter i slaggebjergene, er gennemført to undersøgelser: den ene er gennemført af universitetet i Oviedo på anmodning af virksomheden Piforsa; den anden har mere specifikt haft til formål at undersøge terrænet mellem Piforsa-skiferbruddet og San Pedro de Trones ud fra en geoteknisk synsvinkel. Begge undersøgelser konkluderer, at der ikke er nogen fare for befolkningen i området.

Sagen blev drøftet på det bilaterale møde, der blev afholdt med de spanske myndigheder i oktober 2000 i Madrid. Ved den lejlighed fremlagde myndighederne oplysninger, som bekræfter, at der ikke er nogen risiko for befolkningen.

Desuden har de spanske myndigheder sendt Kommissionen en udviklingsplan for skiferbruddene, der inkluderer en omlægning af slaggebjergene ved San Pedro de Trones.

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2), ændret ved Rådets direktiv 97/11/EF af 3. marts 1997(3), gælder kun for projekter, der endnu ikke er godkendt, og ikke for eksisterende anlæg, medmindre disse ændres eller udvides på en sådan måde, at det kan få væsentlige konsekvenser for miljøet.

På baggrund af de oplysninger, der er forelagt i denne sag, kan Kommissionen ikke konstatere nogen overtrædelse af Rådets direktiv 90/313/EØF af 7. juni 1990 om fri adgang til miljøoplysninger(4).

Under disse omstændigheder og ud fra de forhåndenværende oplysninger kan Kommissionen ikke gå videre i denne sag, da der ikke er nogen beviser for en overtrædelse.

Kommissionen udelukker dog ikke muligheden for yderligere at undersøge det rejste spørgsmål, hvis det ærede medlem kan fremlægge beviser for overtrædelse af fællesskabslovgivningen.

(1) EFT C 341 af 29.11.1999.

(2) EFT L 175 af 5.7.1985.

(3) EFT L 73 af 14.3.1997.

(4) EFT L 158 af 23.6.1990.